แม่ทัพ “แบงก์ใบโพธิ์” มั่นใจ PACE คืนสภาพแข็งแกร่ง จับตา! ดันดีลขายคอนโดฯยกชุดทันม.ค. 61?
แม่ทัพ "แบงก์ใบโพธิ์" มั่นใจ PACE คืนสภาพแข็งแกร่ง จับตา! ดันดีลขายคอนโดยกชุดทันม.ค. 61? 
9 พ.ย. 2560

ผู้สื่อข่าวรายงานว่า จากกรณีที่บริษัท เพซ ดีเวลลอปเมนท์ คอร์ปอเรชั่น จำกัด (มหาชน) หรือ PACE ได้ลงนามในบันทึกความเข้าใจกับ บริษัท แสนสิริ จำกัด (มหาชน) หรือ SIRI เพื่อการเจรจาซื้อขายโครงการนิมิตหลังสวน (ทั้งโครงการ) และห้องชุดที่พักอาศัยในโครงการเดอะ ริทซ์-คาร์ลตัน เรสซิเดนเซส บางกอก ส่วนที่เหลือทั้งหมด (จำนวน 53 ห้องชุด) ในโครงการอาคารชุดมหานคร
ล่าสุด นายอาทิตย์ นันทวิทยา กรรมการผู้จัดการใหญ่และประธานเจ้าหน้าที่บริหาร ธนาคารไทยพาณิชย์ ซึ่งเป็นธนาคารผู้ปล่อยกู้หลักของ PACE เปิดเผยว่า หลังจากที่ทาง PACE และบริษัท เพซ โปรเจค ทู จำกัด ในฐานะบริษัทย่อยได้ทำดีลซื้อโครงการกับทาง SIRI คาดว่า ดีลดังกล่าวจะแล้วเสร็จภายในต้นปี 61 แต่หากแผนการดังกล่าวไม่เป็นไปตามแผนที่วางไว้ก็จะต้องมานั่งทบทวนประเด็นดังกล่าวเพื่อแก้ไขต่อไป ขณะนี้ในฝั่งธนาคารต้องช่วยสร้างความเชื่อมั่นให้กับตัวธุรกิจ
ทั้งนี้หากทำเสร็จตามแผนจะทำให้ PACE มีการปรับเปลี่ยนโครงสร้างทางการเงินได้อย่างมากทีเดียว ทำให้โครงสร้างทางการเงินและเงินทุนของ PACE แข็งแรงขึ้น ช่วยเพิ่มขีดความสามารถที่จะสร้างโครงการต่างๆต่อไปในอนาคตได้ ซึ่งจะช่วยให้ความเชื่อมั่นของนักลงทุนกลับมาเหมือนเดิม  PACE ยังคงต้องเดินหน้าต่อไป เพียงขอให้ช่วงนี้ผ่านพ้นวิกฤตขาดความเชื่อมั่นไปให้ได้ก่อน
“กระบวนการที่ปล่อยกู้ให้ PACE และการเพิ่มทุนนั้น ต้องบอกว่าในเชิงการทำโครงการแบงก์เป็นผู้ให้การสนับสนุน  ส่วนเรื่องตั๋วเงินบี/อีไม่ได้เกี่ยวกับธนาคาร แต่เป็นภาระหนี้ของ PACE และโครงการโดยภาระหนี้ของโครงการก็ยังแก้ไขไปตามแผน แต่พอมีปัญหาเรื่องความเชื่อมั่นที่เกิดขึ้นต่อระบบโดยรวม ไม่ได้เกิดจาก PACE ทำให้ PACE ได้รับลูกหลงจากปัญหาจากความไม่เชื่อมั่นวิกฤตบี/อี รวมไปถึงธุรกิจรายอื่นหลายรายด้วย” นายอาทิตย์ กล่าว